Ion Drîmbă

Ion «Ionel» Drîmbă (født 21. september 1942 i Timișoara i Romania, død 20. februar 2006 i Brasil) var en rumensk fekter som konkurrerte for det meste i florett.

Han representerte Romania under tre olympiske leker: i Roma (1960), Tokyo (1964) og Mexico City (1968), der han tok gull i florett.

Han begynte med fekting i klubben Flamura Roșie da han var åtte år gammel. Da han var tretten år gammel ble han tatt opp i seniorlaget, som deltok i annen divisjon, og konkurrerte både i florett og i sabel. Han debuterte som junior på landsnivå i landsmesterskapet i 1959 og vant tittelen både i sabel og i florett. Atten år gammel vant han seniortitlene i begge grener. Selv om han ble tatt opp i seniorlandslaget da han var 16 år gammel, fortsatte han å delta i juniorkonkurranser, og i 1960, ved europamesterskapet for juniorer i Leningrad, kom han i finalen i florett og i semifinalen i sabel.

Han vant gullmedaljen ved verdensmesterskapet i Montreal i 1967 sammen med det rumenske mannskapet og bronsemedaljen ved verdensmesterskapet i Havanna i 1968.

Drîmbă hoppet av i 1970 til Vest-Tyskland etter at han hadde deltatt i Paris i Challenge Martini, en verdenscupturnering i fekting: han snek seg ut fra en offisiell middag og dro til den vesttyske ambassaden. Hans navn ble deretter slettet fra offisielle rumenske rekordbøker. Drîmbă arbeidet i om lag to år som trener i Ulm under kontrakt med det tyske fekteforbundet. Her  trente han blant andre de tyske landsmestrene Matthias Behr og Alexander Pusch. Deretter flyttet han til USA, og bodde først i Tucson, Arizona, der han underviste i fektning på Pima Community College. Han giftet seg med Cinda Gibson i 1974, og de hadde en sønn. Etter at de ble skilt flyttet han til San Francisco, der han underviste på Pannonia Athletic Club. Han trente også i Venezuela før han åpnet an annen skole, denne gangen i Brasil. Her giftet han seg på nytt og hadde fire barn.

I 1996 reiste han tilbake til Romania, der hans navn var blitt gjeninnført i rekordbøkene etter revolusjonen. Han fikk Fortjenstordenen, men ble ikke tilbudt noen jobb. Han bestemte seg også for å kandidere om en plass i Romanias olympiske komité, men trakk kandidaturen tilbake. Han flyttet tilbake til Brasil, der han underviste i Minas Gerais, og døde i 2006.
 Referanser 

 Eksterne lenker 


Kategori:Rumenske fektere
Kategori:Olympiske mestere for Romania
Kategori:Deltakere for Romania under Sommer-OL 1960
Kategori:Fektere under Sommer-OL 1960
Kategori:Deltakere for Romania under Sommer-OL 1964
Kategori:Fektere under Sommer-OL 1964
Kategori:Deltakere for Romania under Sommer-OL 1968
Kategori:Fektere under Sommer-OL 1968
Kategori:Medaljevinnere under Sommer-OL 1968
Kategori:Olympiske medaljevinnere i fekting